KYK: 'Bokke gaan beker vat!' | Netwerk24
Deur Ischke De Jager 10 Julie 2019 22:43
Oud en jonk het Woensdag op Loftus Versfeld in Pretoria geskarrel om 'n foto en handtekening van hul Springbokhelde in die hande te kry in die paar minute wat die oefengroep ná hul oefensessie afgeknyp het vir aanhangers.
Die Springbokke is besig met voorbereidings vir die naderende internasionale seisoen en Wêreldbekerrugbytoernooi.
Die Springbokke se eerste kragmeting in die Rugbykampioenskap is op 20 Julie teen Australië op Emirates Airline Park in Johannesburg en die wêreldbekerreeks skop op 20 September af.
In die oefensessie het aanhangers op die paviljoen die Bokke luidrugtig toegejuig.
Toe die oefening einde se kant toe staan, het hulle nader gekom en binne minute was daar byna 'n gestamp en 'n gestoot om by hul rugbyhelde uit te kom vir 'n kosbare handtekening.
Rassie Erasmus, die Springbok-afrigter, Woensdag by die Springbokke se oefening op Loftus Versfeld in Pretoria.
Die Springbok-oefengroep hou 'n spanpraatjie ná hul oefening Woensdag op Loftus Versfeld in Pretoria. Foto: Deaan Vivier
Twee boeties, Ben (12) en Christiaan Mostert (8), woon in Birmingham, Engeland, maar ondersteun steeds die Springbokke. Hulle hou tans saam met hul ouers in Suid-Afrika vakansie en het gister die Bokke se oefening bygewoon.
Christiaan se gunsteling-Springbokspeler is Elton Jantjies omdat hy vir die Leeus speel. Hy sal graag eendag ook rugby wil speel, as 'n skrumskakel.
Sy ouboet, Ben, se gunsteling speler is Handré Pollard. Hy voorspel dat die Bokke goed sal vaar in die Wêreldbekertoernooi, maar dat dit steeds "tough" gaan wees.
Keagan Braum (13) van Johannesburg speel self rugby en ondersteun die Leeus. Hy is positief dat die Springbokke vanjaar goed sal vaar in die internasionale seisoen en die wêreldbekerreeks.
Amber Jevon (19) van Randburg was een van die min jong vroue wat haar ondersteuning kom bied het.
"Die oefening was goed en die spelers lyk sterk. Ek ondersteun die Bokke die hele pad," sê sy.
Sheldon Paro (22) van Pretoria het Dinsdagaand te hore gekom van die oefensessie wat aanhangers kan bywoon en sê hy kon dit net eenvoudig nie misloop nie.
"Almal wat die Groen-en-Goud dra, is ons helde.
"Ons het groot vertroue in die span," sê Paro.
"Daar is baie passie in die groep. Siya (Kolisi, kaptein) en Rassie (Erasmus, afrigter) is goeie leiers."
Volgens hom dra veral Willie le Roux en Malcolm Marx die span goed.
"Ek weet die Springbokke gaan die wêreldbeker smash. Julle gaan Nieu-Seeland 'n les leer en die beker huis toe bring. Boks forever," sê Paro in sy boodskap aan die Springbokke.